## Pravilnik o tehničkim pregledima automata za igre na sreću i zabavne igre

### NN 12/1991 (16.3.1991.), Pravilnik o tehničkim pregledima automata za igre na sreću i zabavne igre

# MINISTARSTVO FINANCIJA

Na temelju članka 15. stavak 3. Zakona o igrama na sreću i zabavnim
igrama ("Narodne novine", br. 19/90. i 59/90) i na temelju članka
91. Zakona o upravi ("Narodne novine", br. 16/78, 50/79, 29/85,
48/85, 41/90 i 47/90) ministar financija donosi

## PRAVILNIK

### o tehničkim pregledima automata za igre na sreću i zabavne igre

Članak 1.

Tehničkim pregledom automata za igre na sreću i zabavne igre utvrđuje
se njihova tehnička ispravnost u pogledu sigurnosti rada i funkcioniranja
njihovih uređaja za uključivanje i isključivanje iz pogona, zvučnih, signalnih
i kontrolnih uređaja te uređaja za njihovo upravljanje i igranje i da li
automati za igre na sreću i zabavne igre odgovaraju tehničkim uvjetima
i normativima iz Zakona o igrama na sreću i zabavnim igrama.

Članak 2.

Tehničkom pregledu, prema odredbama ovog pravilnika, podliježu svi automati
za igre na sreću i zabavne igre, prije njihovog stavljanja u eksploataciju
i za vrijeme eksploatacije, bez obzira da li su proizvedeni u zemlji ili
uvezeni iz inozemstva.

Članak 3.

Tehnički pregled automata obavlja se na zahtjev vlasnika ili korisnika
automata.

Zahtjev za tehnički pregled mora sadržavati

- naziv odnosno ime i prezime podnosioca zahtjeva,

- naznaku vrste i tipa automata za igre na sreću ili zabavne igre,

- naziv proizvođača ili uvoznika i godinu proizvodnje. Uz zahtjev podnosi
se odgovarajuća tehnička dokumentacija proizvođača o proizvodnji automata
te tehničko-eksploataciona dokumentacija koja sadrži tehnički opis i uputstvo
za rukovanje, održavanje i popravak automata te podatke o visini postotka
dobitaka.

Članak 4

Tehnički pregled automata za igre na sreću i zabavne igre obavljaju
pravne osobe koje ovlasti za obavljanje te djelatnosti Ministarstvo financija.

Pravne osobe iz stava 1. ovoga članka moraju udovoljavati ovim uvjetima:

- da je registrirana za obavljanje djelatnosti proizvodnje ili održavanje
automata ili za poslove pružanja tehnoloških usluga, te tehničke kontrole
kvalitete i količine roba, ako posjeduje opremu propisanu ovim pravilnikom,

- da raspolaže slijedećom opremom: instrumente digitalne i analogne
za kontrolu mjera zaštite od indirektnog i direktnog dodira dijelova pod
naponom i izolacije električnih vodiča, zaporne ure - štoperice, komplete
za mjerenje pojačanja elektronskih sklopova i druge odgovarajuće instrumente
kojima se utvrđuje tehnička ispravnost,

- da ima radnike osposobljene za obavljanje tehničkog pregleda, uz uvjet
da moraju imati najmanje jednog inžinjera elektrotehnike.

Članak 5

Tehnički pregled automata obavlja se ili u poslovnom prostoru pravne
osobe ovlaštene za obavljanje tehničkog pregleda ili u poslovnom prostoru
u kojem se automat eksploatira.

Članak 6.

Uvjerenje (atest) o tehničkom pregledu pravna osoba ovlaštena za obavljanje
tehničkog pregleda može izdati ako se prilikom tehničkog pregleda utvrdi
da je automat tehnički ispravan u pogledu sigurnosti rada, da ima sve propisane
i ispravne uređaje za igranje, da ispunjava propisane uvjete iz čl. 8,
10, 12, 13, 16, 17. i 18. Zakona o igrama na sreću i zabavnim igrama, odnosno
da ima ugrađen uređaj za kontrolu rada automata za igre na sreću i zabavne
igre.

Članak 7.

Pravne osobe ovlaštene za obavljanje tehničkog pregleda prilikom prvog
tehničkog pregleda dužne su u automate za igre na sreću i zabavne igre
ugrađivati uređaj za kontrolu rada automata, ako ti automati nemaju već
ugrađene brojače koji osiguravaju podatke iz člana 17. Zakona o igrama
na sreću i zabavnim igrama.

Uređaji za kontrolu rada automata mogu ugrađivati samo pravne osobe
iz stavka 1. ovoga članka, koje imaju radionicu za održavanje automata,
a pored opreme iz članka 4. ovoga pravilnika imaju još osciloskop i logik-tester.

Troškove nabave i ugradnje kontrolnog uređaja snosi podnosilac zahtjeva
za obavljanje tehničkog pregleda.

Članak 8.

Nakon obavljenog tehničkog pregleda, pravna osoba ovlaštena za obavljanje
tehničkog pregleda dužna je na vidljivom mjestu istaknuti oznaku (pločicu)
s brojem izdanog atesta, datumom i nazivom pravne osobe. Istaknuta oznaka
mora biti u zapečaćenom prostoru.

Članak 9.

O tehničkom pregledu automata za igre na sreću i zabavne igre vodi se
zapisnik u dva primjerka, od kojih se jedan uručuje podnosiocu zahtjeva.

Zapisnik sadrži osobito:

- naziv odnosno ime i prezime podnosioca zahtjeva za tehnički pregled,

- naziv i sjedište pravne osobe koja obavlja tehnički pregled,

- podatke o proizvođaču, vrsti i tipu automata za igre na sreću ili
zabavne igre, godinu proizvodnje i tehničke podatke,

- ime i prezime i stručnu spremu osoba koje obavljaju tehnički pregled.

- datum početka i završetka tehničkog pregleda,

- podatke o tehničkoj dokumentaciji koja je korištena pri tehničkom
pregledu,

- podatke o uređenjima i opremi koji su korišteni pri tehničkom preglegledu,

- opis ispitnih radnji po redosljedu kojim se one obavljaju, te podatke
o rezultatima dobivenih ispitivanja.

Zapisnik potpisuje osoba koja je obavila ispitivanje.

Članak 10.

Na temelju podataka dobivenih ispitivanjem i utvrđenih u zapisniku o
tehničkom pregledu ovlaštena pravna osoba izdaje uvjerenje (atest) o ispravnosti
automata za igre na sreću ili zabavne igre.

Članak 11.

Pravna osoba ovlaštena za obavljanje tehničkog pregleda vodi evidenciju
o obavljenim tehničkim pregledima automata za igre na sreću i zabavne igre
i evidenciju o izdanim uvjerenjima (atestima).

U evidenciju o obavljenim tehničkim pregledima unose se slijedeći podaci:
redni broj, datum podnošenja zahtjeva za tehnički pregled, prezime i ime
odnosno naziv i sjedište podnosioca zahtjeva, podaci o automatu za igre
na sreću ili zabavne igre (proizvođač, vrsta i tip automata, godina proizvodnje),
datum i mjesto tehničkog pregleda, rezultat tehničkog pregleda (automat
ispravan, automat nije ispravan) te redni broj o izdanom uvjerenju o ispravnosti
automnata (datum i broj iz evidencije o izdanim uvjerenjima).

U evidenciji o izdanim uvjerenjima (atestima) unose se slijedeći podaci:
redni broj, prezime i ime odnosno naziv i sjedište podnosioca zahtjeva
za izdavanje uvjerenja o ispravnosti automata, datum i mjesto tehničkog
pregleda, datum izdavanja uvjerenja i redni broj iz evidencije o obavljenom
tehničkom pregledu.

Dokumentacija vezana uz obavljanje tehničkog pregleda čuva se najmanje
pet godina.

Članak 12.

Pravne osobe ovlaštene za obavljanje tehničkog pregleda dostavljaju
izvještaj o obavljenim tehničkim pregledima i izdanim uvjerenjima (atestima)
Ministarstvu financija do desetog u tekućem mjesecu za protekli mjesec.

Članak 13.

Ovaj pravilnik stupa na snagu osmog dana nakon objave u "Narodnim
novinama"

Klasa : 461-03/91-01 /40

Urbroj : 513-02/91-1

Zagreb, 5. ožujka 1991.

Ministar financija

**prof. dr. Marijan Hanžeković, v. r.**

Pravilnik, NN 12/1991-359
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)